## Les proves d’accés a Ensenyances Esportives i Arts Plàstiques i Disseny per a persones no titulades seran comunes a les de cicles formatius d’FP

*** Els alumnes que realitzen pràctiques formatives s’inclouran en el sistema de la Seguretat Social
* Les EOI podran matricular alumnat fins al 31 de gener de 2025 mentres hi haja vacants**

Les Ensenyances d’Arts Plàstiques i Disseny, així com les Ensenyances Esportives, coordinaran les seues proves d’accés per a alumnat sense titulació acadèmica amb la dels cicles formatius de Formació Professional, per a afavorir així la validesa d’estes per a l’accés a qualsevol d’estos estudis amb la realització d’una única prova.

La Conselleria d’Educació, Cultura, Universitats i Ocupació, a través del director general de Centres Docents, Jorge Cabo, ha traslladat este dijous als sindicats les instruccions d’ordenació acadèmica i funcionament per al curs 2024-2025 dels centres que impartisquen Ensenyances Professionals d’Arts Plàstiques i Disseny, de les Escoles Oficials d’Idiomes i dels centres d’Ensenyances Esportives de règim especial a la Comunitat Valenciana.

Actualment les proves d’accés d’FP són vàlides per a accedir a les Ensenyances Esportives i d’Arts Plàstiques i Disseny. En canvi, les proves d’estes dos ensenyances no servixen per a l’accés a l’FP. Una altra de les qüestions que s’ha traslladat és que l’alumnat d’Ensenyances Esportives i d’Arts Plàstiques i Disseny que realitze pràctiques formatives s’inclourà en el sistema de la Seguretat Social.

D’altra banda, per a simplificar la càrrega burocràtica dels centres d’Ensenyances Esportives, es preveu la pròrroga de l’autorització de flexibilització horària del curs anterior, sempre que es mantinguen les condicions per les quals es va autoritzar, i es deixa el tràmit obert per a modificacions i noves sol·licituds.

Així mateix, en les instruccions d’esta ensenyança es detallen de manera explícita determinats aspectes organitzatius de l’ensenyança semipresencial, com és l’ús de guies didàctiques i el seu contingut, el percentatge de presencialitat, l’obligatorietat de la presencialitat en les proves d’avaluació i el nombre de convocatòries.

**Escoles oficials d’idiomes**

Pel que fa a les EOI, s’inclou l’ensenyança semipresencial per al curs que ve. Es tracta de cursos de quatre hores setmanals, repartides en dos sessions de 2 hores. Una de les sessions es realitzarà de manera presencial al centre, mentres que l’altra es farà mitjançant treball autònom en la plataforma educativa Aules.

Amb independència dels períodes d’admissió ordinària i extraordinària, es matricularà l’alumnat interessat fins al 31 de gener de 2025 mentres hi haja vacants. Les EOI podran fer tants tests de classificació com siguen necessaris per a incorporar el nou alumnat.

Així mateix, la Conselleria d’Educació organitzarà cursos de formació per al professorat que impartisca cursos semipresencials i/o a distància en les EOI. Actualment ja està en marxa un curs a Alacant a distància per a 200 docents.

Una altra de les novetats per al curs que ve és que l’alumnat podrà consultar les seues qualificacions parcials del curs, que conformen l’avaluació contínua, a través de l’aplicació Webfamilia. A més, es controlaran les faltes d’assistència no justificades amb la finalitat d’alliberar estes places perquè puguen ser ocupades per altres sol·licitants.

Fecha: 25/07/2024